| #### CAPUT 4 |

| #### #### Si offeratis caecum ad immolandum, nonne malum est? Et si offeratis claudum et languidum, nonne malum est? Offer illud duci tuo, si placuerit ei, aut si susceperit faciem tuam, dicit Dominus exercituum. Sine dubio caecum, claudum et languidum ad immolandum offerre, si vos interrogem an malum sit, respondetis malum est, non solum quia ratio praesto est, verum etiam quia lex prohibet (Lev. XXII). Est autem caecum, claudum et languidum omne quod brutum est in comparatione hominis, qui rationalis est. Quanto magis in comparatione Christi, qui homo et Deus est, qui Dei virtus et Dei sapientia est? (I Cor. I.) Male ergo dicitis: Mensa Domini despecta est. Mensam illam despicientes, in qua sacrificium corpus et sanguis Christi est. Potius vestrum sacrificium despicabile est, quia sicut jam dictum est, caecum, claudum, et languidum est. Istud autem sacrificium quod despicitis in mensa Domini propter exiguitatem ejus quod videtur panis et vini, et videt, et bene graditur et sanum est. Offer, inquit, illud, offer caecum, claudum et languidum duci tuo, et experire si placuerit ei, aut si susceperit faciem tuam, dicit Dominus exercituum. Nimirum non placebit, non suscipiet illud, imo injuriam sibi factam reputabit. Quare? Profecto, quia cum haberes in promptu, et offerre posses illud quod et videt, et bene graditur, et sanum est, illud obtulisti quod caecum, et claudum, quod languidum est. Sic profecto cum in promptu sit, quod possis offerre sacrificium valens ad remissionem peccatorum, scilicet Christi corpus et sanguinem verum, injuriam mihi facis offerendo pecus brutum, dicit Dominus exercituum. Et nunc deprecamini vultum Domini, ut misereatur vestri, de manu enim vestra factum est hoc, si quomodo suscipiat facies vestras, dicit Dominus exercituum. Hoc est quod et Petrus in Actibus apostolorum dixit eis: Viri Israelitae, audite, verba haec: Jesum Nazarenum virum approbatum in vobis, et caetera usque poenitentiam agite, et salvamini a generatione ista prava (Act. II). De manu enim, inquit, vestra factum est hoc, videlicet quod non solummodo caecum, vel claudum, aut languidum, verumetiam latronem seditiosum, et homicidam obtulistis, quia Barabbam propter honorem diei festi vitae donastis, Jesum vero auctorem vitae interfecistis (Matth. XXVII). Deprecamini vultum Domini, ut misereatur vestri. Quis est in vobis, qui claudat ostia, et incendat altare meum gratuito? Non est mihi voluntas in vobis, dicit Dominus exercituum, et munus non suscipiam de manu vestra. Ab ortu enim solis usque ad occasum, magnum est nomen meum in gentibus, dicit Dominus exercituum, et in omni loco sacrificatur et offertur nomini meo oblatio munda quia magnum nomen meum in gentibus, dicit Dominus exercituum, et vos polluistis illud in eo quod dicitis: Mensa Domini contaminata est, et quod superponitur contemptibile est cum igne, qui illud devorat; et dixistis: Ecce de labore, et exsufflastis illud, dicit Dominus exercituum. Manifestissima de reprobatione sacerdotii Judaici prophetia est, cum exprobratione avaritiae cum dicit: Quis est in vobis, qui claudat ostia, et incendat altare meum gratuito? Omnia, inquit, lucri causa facitis, et ne illud quidem quod exiguum est, ut est ostia claudere, ignem altaris incendere, sive afflare, gratuito facitis, ad mercedem temporalem semper hiantes, vacui a dilectione Dei. Non est mihi, inquit, voluntas in vobis, imo sicut per alium prophetam dixi: Nunquam quaesivi haec de manibus vestris. Holocausta arietum, et adipem pinguium, et sanguinem vitulorum, et agnorum, et hircorum, nolui (Isa. I). Item per alium prophetam dixi: Holocaustomata vestra addite victimis vestris, et comedite carnes, quia non sum locutus cum patribus vestris, et non praecepi eis in die qua eduxi eos de terra Aegypti, de verbo holocaustomatum et victimarum, sed hoc verbum praecepi eis, dicens: Audite vocem meam, et ambulate in omni via quam mandavi vobis (Jer. VII). Quanto magis nunc munus suscipiam de manu vestra, quando manus vestrae plenae sunt sanguine? ####  |