| #### CAPUT IX. Quomodo tunc fatigatus Jesus sederit super puteum, et sitientibus dederit aquam vivam. |

| #### #### Venerunt itaque sitientes isti ad aquas jamdudum sedente Domino Jesu super puteum, et postulante dari sibi bibere a muliere Samaritana, quia fatigatus erat (Joan. IV). Et quis eum fatigaverat? Primo Judaeus qui illum crucifixerat, deinde haereticus, qui nunc illum blasphemaverat. Et quidem de fatigatione crucis vel mortis, jam in semetipso convaluerat, quia resurrexerat, sed fatigatione blasphemiae adhuc in quibusdam membris suis, in quibusdam fidelibus suis qui tribulabantur laborabat. Fatigatus ergo super puteum inferioris aquae, super profundum mundanae scientiae sedens, bibere volebat, grata vicissitudine vivam daturus aquam scientiae suae, ad aquam sitientes invitabat. Grata quippe vicissitudo haec erat, ut fideles, qui liberalium facultates habebant artium, bene utendo illis, contra haereticos eisdem artibus male utentes, veritatem defenderent, quod erat potare Jesum fatigatum et sitientem, atque hoc facientibus daret ipse aquam vivam magis ac magis aperiendo illis sensum ad veritatem scripturarum intelligendam. Factumque est hoc modo amicum, pulchrumque commercium. Ipsi, quam de philosophiae hauserant puteis postulanti Domino porrexerunt aquam, de qua ipse dicebat: Omnis qui biberit ex aqua hac, sitiet iterum, et acceperunt ab eo, ut jam dictum est, aquam vivam, de qua, qui biberit, ait idem, non sitiet unquam (ibid.). Attamen talium quoque quis prior dedit illi et retribuetur ei? (Rom. XI.) Nullus utique, nam, sicut jam superius dictum est, prophetica et omnis licita scientia donum ipsius est, sed ipse bonis suis muneribus bene utentibus majora dare dona solitus est. Amplius autem et hoc postmodum erit non praetereundum, quia quos ecclesiasticae fidei defensores habere, quorum lingua contra haereticos vel ad erudiendam Ecclesiam suam ut dignaretur ipse egit, ipse providit, ut prius artibus liberalibus instruerentur, et in maris periculum ad pugnandum descensuri in navibus prius quasi circa littora levioribus ludis exercerentur. Sic etenim acceperunt, sic aquam vivam biberunt, ut fieret in eis fons, et foris dividerentur fontes eorum, et in plateis aquas suas dividerent, id est ut non solum aliorum scripta legerent et intelligerent, sed et ab aliis utiliter legenda ipsi scriberent. ####  |