| #### CAPUT XVII. Cur duae missae ea nocte celebrantur. |

| #### #### Idcirco nocte illius sacratissimam memoriam duae missae a sanctae memoriae Thelesphoro papa institutae, decentissima veneratione illustrant. Vere apostolica sanctae Romanae Ecclesiae fides, quae in unius nativitatis Filii Dei anniversaria nocte, geminae nativitatis, divinae scilicet et humanae, gloriam solemnibus vigiliis ita commemorari constituit, ut in honorem ejus nativitatis, qua ex utero suo, id est ex propriae secreto substantiae, Deus Pater illum genuit ante luciferum (Psal. CIX; Prov. IX), id est ante angelicam naturam, et antequam quidquam faceret, primam missam ordinaret, et in venerationem ejus, qui per uterum Virginis benedictus advenit in nomine Domini, secundam laudans et exsultans succineret. ####  |