| #### CAPUT XIV. Dominica quarta decima post Pentecosten. |

| #### #### In evangelio Dominicae quartae decimae, decem viri leprosi a Domino mundati referuntur, et unus tantum ex eis unicae Ecclesiae figuram gerens, caeteris ingratis existentibus, qui haereticorum typum praeferunt, reversus, et gratias agens, de fide sua, qua salvus factus est, ab eodem Domino laudatur (Luc. X). Ejusdem Ecclesiae, quae per illum unum significatur, vox est illa in introitu: Protector noster, aspice, Deus (Psal. LXXXIII), maxime quod ait: Quia melior est dies una in atriis tuis super millia (ibid.). Nam idem est ac si dicat: Melius est cor unum et animam unam habere (Act. IV), et idipsum sapere ac dicere, quam diversis, imo contrariis sensibus dividi et schismata facere (I Cor. I). Quod observans sancta Ecclesia, et ideo una columba dicta (Cant. VI), bene per illum unum, ut dictum est, in Evangelio figuratur. Epistola vero in eo praedicto evangelio congruit quod patenter exprimit quid per illorum lepram significatum sit, cum dicit: Manifesta autem sunt opera carnis quae sunt, fornicatio, immunditia, luxuria (Gal. V), etc., inter quae sectae, id est haereses ponuntur. A quibus emundata Ecclesia, dicit, gratias agens in graduali: Bonum est confidere in Domino (Psal. XVII), etc., videlicet quia non homo, non principes sacrificiorum carnalium, de quibus dixit eisdem leprosis Dominus, peccatorum lepram tollere possunt, sed solus Dominus. Quod autem in offerenda dicitur: Immittet angelum Dominus in circuitu timentium eum, et eripiet eos: gustate et videte quoniam suavis est Dominus (Psal. XXXIII), ad fructus illos spectat, qui exprimuntur in epistola: Fructus spiritus est, charitas, gaudium, pax, patientia (Gal. V), etc., quos gustare est a lepra supradicta curari. Et quia praecepit Dominus illi, qui gratias egit: Vade et offer munus quod praecepit Moses in testimonium illis (Matth. VIII), bene in communione canimus: Panis, quem ego dedero, caro mea est pro mundi vita (Joan. VI), videlicet quia caro et sanguis munus est quod pro emundatione sua jugiter offert unica Ecclesia Christi. ####  |