| #### VERS. 24, 25. |

| #### #### Cuncta tentavi in sapientia. Dixi: Sapiens efficiar, et ipsa longius recessit a me. Multo magis quam erat, et alta profunditas, quis investigabit [inveniet] eam? Quam bene homo tentat, quidquid in sapientia tentat? Quasi lux est homini sapientia, atque dux viandi. Qui in luce ambulat, ait Dominus, non offendit (Joan. XI). Qui omnia tentat in sapientia, quid amplius optat quam fieri sapiens, ut omnia tentet sapienter? Hic labor est. Ideo orabat amator sapientiae, dicens: Da mihi, Domine, sedium tuarum assistricem sapientiam (Sap. IX), ut mecum sit, ut mecum laboret. Igitur nullus homo sapiens esse potest absque labore. Si dixero: Sapiens efficiar, ipsa longius recedet a me, infra se cohibens nostras sapientia vires. Qui enim multa sapit, minus sibi scire videtur, et quicunque scit quod nesciat, ille sibi sciolus esse videtur. Inde est quod qui vult sapiens fieri, Ecclesiastes, attonitus atque victus gravi labore sapiendi, alta, inquit, profunditas. quis investigabit eam? Paulus apostolus et ipse cupiens insistere iter sapiendi, et recedentem a se sapientiam mente sequens, et apprehendere non valens, clamabat altissima voce, dicens: O profundum divitiarum sapientiae Dei, quam incomprehensibilia sunt judicia ejus, et investigabiles viae ejus! (Rom. XI.) Quam multis locis notat Scriptura hoc altum atque profundum, quo latet sapientia Dei longe a nobis recedens? Altus erat puteus, quem mulier Samaritana bibebat (Joan. IV); sed veniens Jesus fontem illi vivum demonstravit. Altus erat puteus, de quo Moses in deserto canebat: Ascendat putens concinnebant (Num. XXI), et caetera. Istum puteum altum et profundum sapientiae Dei effodiunt, quicunque cupiunt fieri sapientes, atque stupentes super tam alto et profundo exclamant, quis investigabit tantam altitudinem sapientiae et scientiae Dei? Tres putei Abrahae sunt tres putei sapientiae. Tres putei sunt tres artes quas habet sapientia, moralis, naturalis, rationalis. Hoc altum atque profundum ipsos etiam philosophos deterruit, et usquequaque repressit. Socrates enim deterritus a philosophando, videlicet quod lateat sapientia tanto tecta profundo, et quasi projectis armis sine gloria nihil se scire, inquit, nisi quod se nescire sciebat. ####  |