| #### CAPUT IX. Cur vesperae vel matutini, ordine a caeteris differunt horis. |

| #### #### Cum autem, exceptis nocturnis vigiliis, hae septem sint horae diei, matutini, prima, tertia, sexta, nona, vespera, completorium, matutini et vesperae a caeteris horis et numero psalmorum et ordine hymnorum, non immerito differunt. Nam ex Veteri quoque Testamento, antiquam, ut dictum est, auctoritatem trahunt. Nec enim nihil momenti habere debuit in his antiquitas illa matutini et vespertini sacrificii, et, ut supra repetam, immolatio paschalis agni, quae fiebat in vespera (Exod. XII), et illud quod fiebat in vigilia matutina, quia respexit Dominus supra castra Aegyptiorum, et interfecit exercitum eorum, et subvertit rotas curruum, ferebanturque in profundum (Exod. XIV). Itemque illud quod in mundi creatione, aliis horis tacitis, commemorantur vespere et mane, in senaria divinorum operum distinctione (Gen. I). Jure ergo hymnum, qui est evangelicae laetitiae, exemplo Domini, qui hymno dicto exivit in montem Olivarum (Matth. XXVI; Marc. XIV); his duntaxat horis psalmi vetustae auctoritatis antecedunt, et quia ex Evangelio maxima sacramenta commemorant, et ob hoc evangelicis decorati sunt canticis, hymnos eisdem pene conjunctos habent. Completorium quoque, quia apud quosdam canticum de Evangelio habet, cum eodem cantico post psalmos hymnum habet contiguum. Nec mirum, cum in psalmorum quoque titulis, nunc Psalmus cantici, nunc Canticum psalmi (Psal. XXIV, LXV), et ipsa commutatio ratione non careat. Omnium in commune horarum dignitatem reverendam et hoc indicat, quod earum initium, et finem pariter referimus ad Deum. Nam initio Deum in adjutorium invocamus, in fine Deo gratias referimus. ####  |