| #### CAPUT XLVIII. De die quinto, et quid sit dies quintus. |

| #### #### Dixit etiam Deus: Producant aquae reptilia animae viventis, et volatile super terram sub firmamento coeli. Creavitque Deus cete grandia, et omnem animam viventem atque mutabilem, quam produxerant aquae in species suas, et omne reptile secundum genus suum. Sicut jam superius dictum est, in hac specie creaturae, id est in reptilibus maris et volatilibus coeli, quoddam naturale vel affectivum consilium est, quia, videlicet dictante genitali amore, masculus et femina conveniunt, et successioni propagandae, tanto studio consulunt, quantum satis sit ad hoc providendum vel efficiendum, ne deficiat quasi desiderata posteritas ipsorum. Proinde indubitanter pronuntiare licet, hanc speciem boni operis Dei ad spiritum pertinere consilii, sicut supra memoratum et ante hoc praecedens opus esse monstratum est, de spiritu fortitudinis. Porro cur ab hujus operis quinto die scriptor exceperit jumenta et reptilia vel bestias terrae, cum illorum non altior quam horum essentia sit, pariter quippe funguntur quinque sensibus corporis, opportunius suo in loco dicendum est. #### 19 ####  |