| #### CAPUT XXII. Item de eo quod dictum est: |

| #### ####
| #### “Multiplicabo aerumnas tuas et conceptus tuos.” |
#### #### Multiplicabo, inquit, aerumnas et conceptus tuos, subauditur, super numerum. Nam et electorum quidem numerus multiplex est, sed eorum multiplicatio tota ex benedictione est Dei dicentis, ut supra jam dictum est: Crescite et multiplicamini, et replete terram, etc. Haec autem multiplicatio non benedictionis, sed damnationis est: non gratiae, sed irae, non clementiae, sed vindictae. Unde et non ait tantum: Multiplicabo conceptus tuos, sed multiplicabo, inquit, aerumnas tuas et conceptus tuos. Mulier quippe quanto fecundior, tanto aerumnosior. Post singulos conceptus dolor cruciat per singulos partus, suus eam sanguis fatigat, quippe quae et cum sana videtur, menstruis fluoribus laborat. Mulier namque unum et solum est menstruum animal. Quanta putas haec ira, quanta est vindicta, concipi vel nasci tot homines, qui numerum excedant, qui ad Dominum vel vitam aeternam non pertineant, quibus proinde melius erat si nati non fuissent? Nempe si incorrupta naturae nostrae terra permansisset, non Dei benedictionibus pestem maledicti serpentis superinduxisset, solas bonas arbores, id est solos bonos germinasset homines, et nullum agrestium lignorum, quae ad hoc nata sunt, ut excidantur et in ignem mittantur, quia fructum non ferunt, succi ejus abundantia produxisset. Haec fortis atque terribilis nimis, et timenda magis quam discutienda divini judicii severitas est. ####  |