| #### CAPUT 18 |

| #### #### Tertius ordo illorum est qui non solum non secuti sunt consilium, sed nec impleverunt praeceptum, velut hirci, qui neque lanis suis pastorem vestiunt, neque in opere aliquo jugum ejus suscipiunt; tandem autem 678 conversi ad poenitentiam post crimina quaelibet remissionem et ipsi percipiunt, ita tamen, ut pervenire non debeant ad honores seu gradus ecclesiasticos, sicut sacri canones rationabiliter diffiniunt. Igitur quot sub virga pastoris hominis, qualis fuit Moses, brutorum animalium transeunt species, totidem sub manu summi Pastoris Dei et hominis, sunt electorum ordines, quasdam habentes, de quibus jam dictum est, similitudines, sicut et ipsi pastores, sive Jacob, sive jam dictus Moses nonnulla gesserunt in figura boni pastoris Christi, quod fere nonnulli [al. nulli, seu non ulli] incognitum est. Summa autem inter haec in hoc distantia est, quod brutorum animalium causa non postulabat ut pastor ipsorum pro ipsis moreretur. Istis autem rationalibus vitulis, arietibus et hircis, scilicet hominibus cunctis, in veritate expediebat quatenus hic Pastor bonus animam suam pro eis poneret, et pro eis mori dignaretur; ipsi autem mortuo commorerentur illo videlicet modo, quo jam mortui sumus, jamque resurreximus, sicut dicit Apostolus: ####
| #### “Quicunque baptizati sumus in Christo Jesu, in morte ipsius baptizati sumus. Consepulti enim sumus cum illo per baptismum in mortem, ut quomodo surrexit Christus a mortuis per gloriam Patris, ita nos in novitate vitae ambulemus (Rom. VI).” |
#### #### Magna haec distantia est, quod illic pastores sive sacerdotes, Moses et Aaron, et caeteri de stirpe ejus in sacrificio non moriebantur, sed tamen pecora occidebantur; hic autem et Pastor mortuus est, et quotquot sunt de grege ejus, illi, ut jam dictum est, necessario commoriebantur. Utriusque, et Pastoris pro grege morientis, et gregis Pastori suo commorientis sacramentum in hac figura legis perspicere plurimum delectat, ubi vituli et hirci solus sanguis infertur in sancta, et corpora cremantur extra castra; aries vero solus et totus super altare in holocaustum offerri jubetur. ####  |